REPUBLIKA SRBIJA

NARODNA SKUPŠTINA

01 Broj 06-2/493-21

2. decembar 2021. godine

B e o g r a d

**Z A P I S N I K**

**DEVETE SEDNICE DRUGOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2021. GODINI, ODRŽANE 2. DECEMBRA 2021. GODINE**

Sednica je počela u 12 časova i 15 minuta.

Sednici je predsedavao Ivica Dačić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 117 narodnih poslanika, a primenom elektronskog sistema za glasanje utvrđeno je da je u sali prisutno 140 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

Narodni poslanik Nebojša Bakarec, predstavnik Poslaničke grupe „Aleksandar Vučić - za našu decu“ zatražio je na osnovu člana 287. Poslovnika, obaveštenje, odnosno objašnjenje od Ministarstva unutrašnjih poslova, Zaštitnika građana, Poverenika za zaštitu ravnopravnosti i Fudbalskog saveza Srbije.

Predsednik je obavestio da je sprečen da sednici prisustvuje narodni poslanik Milan Urošević.

Prema evidenciji Službe Narodne skupštine, sednici nisu prisustvovali, a nisu obavestili o sprečenosti, narodni poslanici: Andrijana Avramov, Zagorka Aleksić, Svetozar Andrić, Dušan Bajatović, Arđend Bajrami, dr Marko Bogdanović, Sandra Božić, Jelisaveta Veljković, Sonja Vlahović, Nikola Vojinović, Vladimir Đukanović, Milan Đurica, Vladan Zagrađanin, Krsto Janjušević, mr Jadranka Jovanović, doc. dr Mihailo Jokić, Sandra Joković, Rajko Kapelan, Ana Karadžić, Dragomir Karić, Jovan Kolundžija, Marijana Krajnović, Stefan Krkobabić, Nikola Lazić, dr Darko Laketić, Janko Langura, Sofija Maksimović, Ljiljana Malušić, Rajka Matović, Jelena Mijatović, Olivera Nedeljković, dr Balint Pastor, Mira Petrović, Tamara Pilipović, Milena Popović, Marina Raguš, Nikola Radosavljević, Katarina Rakić, Života Starčević, Smilja Tišma, Srbislav Filipović, Aco Petrović, Ljiljana Kuzmanović - Vujaković, Marina Mirković, Mina Kitanović, Nikola Kožović, Jelena Stevanović i dr Amela Lukač Zoranić.

Predsednik je, u ime narodnih poslanika i u svoje ime, pozdravio predstavnike Delegacije Evropske unije u Republici Srbiji i predstavnike Nacionalnog konventa o Evropskoj uniji, koji su sednicu Narodne skupštine pratili sa galerije Velike sale Doma Narodne skupštine.

Zatim je Narodna skupština prešla na utvrđivanje dnevnog reda.

Izjašnjavajući se o predlozima za dopunu predloženog dnevnog reda, Narodna skupština nije prihvatila: predlog narodnog poslanika Bojana Torbice da se dnevni red sednice dopuni tačkom - Predlog odluke o obrazovanju Komisije za istragu i utvrđenje broja žrtava agresije NATO pakta 1999. godine, koji su Narodnoj skupštini podneli narodni poslanici Đorđe Komlenski, Marijan Rističević, Ana Karadžić i Bojan Torbica 16. novembra 2020. godine (nakon obrazloženja narodnog poslanika Bojana Torbice, od 149 prisutnih narodnih poslanika, 14 je glasalo za, a 135 nije glasalo), predlog narodnog poslanika Mirsada Hodžića da se dnevni red sednice dopuni tačkom - Predlog rezolucije o genocidu u Srebrenici, koji su Narodnoj skupštini podneli narodni poslanici Enis Imamović, Šaip Kamberi, Selma Kučević, Nadije Bećiri, Mirsad Hodžić i Arđend Bajrami 9. juna 2021. godine (nakon obrazloženja narodnog poslanika Mirsada Hodžića, od 148 prisutnih narodnih poslanika, četiri su glasala za, 21 protiv, a 123 nisu glasala) i predlog narodnog poslanika Marijana Rističevića, da se dnevni red sednice dopuni tačkom - Predlog rezolucije o zločinima u i oko Srebrenice od 1992. do 1995. godine, koji je podneo Narodnoj skupštini 17. juna 2021. godine (nakon obrazloženja narodnog poslanika Marijana Rističevića, od 146 prisutnih narodnih poslanika, 31 je glasao za, a 115 nije glasalo).

Narodna skupština je, većinom glasova (od 147 prisutnih narodnih poslanika, 141 je glasao za, a šest nije glasalo), prihvatila predlog narodnog poslanika dr Aleksandra Martinovića da se obavi:

**zajednički jedinstveni pretres o:**

**- Predlogu zaključka povodom predstavljanja Izveštaja Evropske komisije o Republici Srbiji za 2021. godinu,** koji je podnelo 15 narodnih poslanika (broj 337-1938/21 od 9. novembra 2021. godine) i

**- Predlogu odluke o izmenama Odluke o izboru članova i zamenika članova odbora Narodne skupštine Republike Srbije,** koji je podnela Poslanička grupa „Aleksandar Vučić – za našu decu“ (broj 02-2030/21 od 16. novembra 2021. godine).

Narodna skupština je, većinom glasova (od 146 prisutnih narodnih poslanika, 141 je glasao za, a pet nije glasalo), utvrdila dnevni red Devete sednice Drugog redovnog zasedanja Narodne skupštine Republike Srbije u 2021. godini, u celini.

**Tako utvrđeni dnevni red je sledeći:**

**1. Predlog zaključka povodom predstavljanja Izveštaja Evropske komisije o Republici Srbiji za 2021. godinu,** koji je podnelo 15 narodnih poslanika (broj 337-1938/21 od 9. novembra 2021. godine)

**2. Predlog odluke o izmenama Odluke o izboru članova i zamenika članova odbora Narodne skupštine Republike Srbije,** koji je podnela Poslanička grupa „Aleksandar Vučić – za našu decu“ (broj 02-2030/21 od 16. novembra 2021. godine).

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: Ana Brnabić, predsednik Vlade, Jadranka Joksimović, ministar za evropske integracije, Gordana Čomić, ministar za ljudska i manjinska prava i društveni dijalog i Maja Popović, ministar pravde.

Zatim je Narodna skupština prešla na rad po utvrđenom dnevnom redu sednice, odnosno na zajednički jedinstveni pretres o predlozima akata iz tačaka 1. i 2. dnevnog reda.

Predsednik je, saglasno članu 92. stav 2. i članu 192. stav 3, a shodno članu 157. stav 2. Poslovnika, **otvorio zajednički jedinstveni pretres o:**

**- Predlogu zaključka povodom predstavljanja Izveštaja Evropske komisije o Republici Srbiji za 2021. godinu** i

**- Predlogu odluke o izmenama Odluke o izboru članova i zamenika članova odbora Narodne skupštine Republike Srbije.**

Predlog zaključka obrazložila je predstavnik predlagača - narodni poslanik Elvira Kovač (zatim je predsedavajući dr Vladimir Orlić, potpredsednik Narodne skupštine, saglasno članu 27. i članu 87. st. 2. i 3. Poslovnika, produžio rad sednice Narodne skupštine i posle 18,00 časova), a zatim se za reč javila Ana Brnabić, predsednik Vlade.

U zajedničkom jedinstvenom pretresu o predlozima akata, učestvovali su narodni poslanici: mr Đorđe Kosanić, predstavnik Poslaničke grupe JEDINSTVENA SRBIJA (JS), Samir Tandir, predsednik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“ (povodom čijeg izlaganja se za reč javila predsednik Vlade Ana Brnabić, a replicirao joj je narodni poslanik Samir Tandir), dr Muamer Bačevac, predstavnik Poslaničke grupe Socijaldemokratska partija Srbije (povodom čijeg izlaganja se za reč javila Gordana Čomić, ministar za ljudska i manjinska prava i društveni dijalog), Rozalija Ekres, predstavnik Poslaničke grupe SAVEZ VOJVOĐANSKIH MAĐARA, Nemanja Joksimović, predstavnik Poslaničke grupe „Aleksandar Vučić - za našu decu“, prof. dr Jahja Fehratović, Vladan Glišić (povodom čijeg izlaganja su se za reč javile Ana Brnabić, predsednik Vlade i predstavnik predlagača - narodni poslanik Elvira Kovač, nakon čega se za repliku javio narodni poslanik Nemanja Joksimović), Dušica Stojković, Akoš Ujhelji, Milija Miletić, Vesna Marković, Milan Radin (povodom čijeg izlaganja se za reč javila ministar Gordana Čomić, nakon čega se za repliku javio narodni poslanik Milan Radin, a zatim se za reč javila Ana Brnabić, predsednik Vlade), Snežana Paunović, Ana Pešić i predstavnik predlagača - narodni poslanik Elvira Kovač.

Zatim je predsednik zaključio zajednički jedinstveni pretres o predlozima akata iz tačaka 1. i 2. dnevnog reda.

Predsednik je, saglasno članu 87. stav 5. Poslovnika, odredio četvrtak, 2. decembar 2021. godine, sa početkom u 18,00 časova, kao Dan za glasanje o tačkama dnevnog reda Devete sednice Drugog redovnog zasedanja Narodne skupštine Republike Srbije u 2021. godini.

Primenom elektronskog sistema za glasanje utvrđeno je da su u sali prisutna 162 narodna poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda - PREDLOG ZAKLjUČKA POVODOM PREDSTAVLjANjA IZVEŠTAJA EVROPSKE KOMISIJE O REPUBLICI SRBIJI ZA 2021. GODINU**

Narodna skupština je, većinom glasova (od 167 prisutnih narodnih poslanika, 165 je glasalo za, a dva nisu glasala), prihvatila Predlog zaključka povodom predstavljanja Izveštaja Evropske komisije o Republici Srbiji za 2021. godinu, u celini.

**2. tačka dnevnog reda - PREDLOG ODLUKE O IZMENAMA ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE**

Narodna skupština je, većinom glasova svih narodnih poslanika (od 167 prisutnih narodnih poslanika, 166 je glasalo za, a jedan nije glasao), usvojila Predlog odluke o izmenama Odluke o izboru članova i zamenika članova odbora Narodne skupštine Republike Srbije, u celini.

Pošto je Narodna skupština obavila razmatranje i odlučivanje o svim tačkama dnevnog reda sednice, predsednik Narodne skupštine je, saglasno članu 102. Poslovnika, zaključio Devetu sednicu Drugog redovnog zasedanja Narodne skupštine Republike Srbije u 2021. godini.

Sednica je zaključena u 18 časova i 5 minuta.

GENERALNI SEKRETAR PREDSEDNIK

 Veljko Odalović Ivica Dačić